
A személyiségfejlődés, mint értékőrző és értékalkotó folyamat

Antalfai Márta
Előadásomban a vándorgyűlés főtémáját a személyiségfejlődés aspektusából kívánom megközelíteni.

A jungi lélektan a személyiségfejlődést indi​vi​duációként, azaz önmegvalósításként értelmezi. Az önmegvalósítás egy életen át tartó folyamat, amelynek lényege a belső növekedés, ami születésünktől a halálunkig tart. Ez a belső növekedés lényegében minőségi változásokat, transzformációkat, un. „alkotói ugrásokat” foglal magában.

Az individuáció folyamatában olyan sajátos szakaszok figyelhetők meg, amelyekben kedvező külső környezeti tényezők és belső érési folyamatok hatására az adott fejlődési időszakra jellemző archetípusok konstellálódhatnak és un. rész-identitásban ölthetnek testet.

Ha az individuáció egyes fázis-specifikus fejlődési szakaszait fémjelző archetípusok rész-identitásként integrálódnak a személyiségbe, egyben lehetőséget teremtenek olyan tulajdonságok beépülésére, amelyek a fejlődés generációról –generációra ismétlődő folyamatában egyszerre értékőrzők és értékalkotók.

Természetesen ebben a folyamatban meghatá​rozó szerepe van a változásnak, amely identitás-váltást is magában foglal. Az identitás változása az individuáció szolgálatában álló, egy életen át tartó folyamat.

Ugyanakkor a változás, ami egyben egy korábbi időszakról való el és leválást is jelent, krízisekkel jár együtt és jó esetben gyászmunkát von maga után. A krízisek sok esetben regresszív, patológiához vezető útját gyakran komplexus​ként értelmezik, holott a komplexusokkal együtt életre kelő, azok által aktualizálódó archetípusok központi szerepet játszanak a fejlődésben. Tehát a komplexusok úgy regresszióhoz, mind progresszióhoz vezethetnek. Jó, ha a környezet teret ad a változásnak és „újjászületésnek”, ezzel egyben az önmegvalósítást is segíti.

Az egyes fejlődési szakaszokban való megrekedés, fixáció, értékvesztéssel is együtt jár.

 Pld., ha az „Okos lány” mesebeli archetípusa, - mely kisiskolás  korú lányok identitására jel​lemző és kb. kora serdülőkorig tart - nem vált át a következő életszakaszban (serdülőkorban) az un. „Jószívű lány„ identitásba, ahol már az érző-érzelmi funkció dominál, akkor sérül, vagy fejletlen marad az érzelmi élet, s vele együtt olyan értékek, mint : együttérzés, megértés, gondoskodás, szelídség, egymás iránti odaadás stb. (Esetek: 14 éves anorexiás, 18 éves pánikbeteg, és 27 éves párkapcsolati problémával küzdő lány esetének bemutatása)

Az individuációs folyamatban központi szerepet játszik a négy jungi pszichés alapfunkció fejlődése. (1. ábra) Fejlődésükön az egyes életfázisokon belüli, egymást váltó dominanciájukat és a differenciálódásukat értem. Az ábrán láthatók az egyes pszichés funkciók elrendeződései. A domináns, illetve aktuálisan megnyilvánuló, azaz manifeszt, ezzel együtt (azaz a külvilággal kapcsolatba lépve) fejlődő funkciók a gondolkodás és érzékelés. Ezek dominanciája – vizsgálataim alapján – kora gyermekkortól kora serdülőkorig tart. Megjelenésük a két nemnél különböző. (2. ábra)

Lányoknál serdülőkortól az addig meghatározó gondolkodó és érzékelő funkció háttérbe kerül és az úgynevezett belső, azaz addig jórészt latenciában lévő, érző, majd intuitív funkció válik dominánssá. Ifjúkorban ismét fordulás következik be, és újra a gondolkodó, majd érzékelő funkció kerül előtérbe, de már egy magasabb minőségben. Majd felnőttkorra a női- asszonyi érettség jele az érzékelő és intuitív funkció már differenciált, sikeres működése.

Az ábrán bemutatott pszichés alapfunkciók közül egyiknek, vagy másiknak egyoldalú, a többi funkció rovására történő dominanciája, egyoldalú fejlődést eredményez, ami már individuáció ellenes, azaz nem az önmegvalósítást szolgálja. Ilyen pl. lányoknál a gondolkodási funkció folyamatos dominanciája, még serdülőkorban is, fiúknál pedig az érzékelő funkcióé. Előbbieknél az érzelmi élet sérül, ill. fejletlen marad, utóbbiaknál pedig a gondolkodás, ill. a szellemi irányba történő fejlődés, megmarad helyette az anyagi világhoz való egyoldalú kötődés (az anyához is!), aminek túlkompenzált, negatív változata az alkohol és a drog.  Egy-egy funkció által képviselt életforma túlhajszolása betegségekhez is vezethet, ami értékvesztés is egyben.

Eddigi vizsgálataimban a női individuáció útját kísértem végig felnőttkorig, meseelemzések segítségével. Így a továbbiakban a női személyiségfejlődés általam feltárt fejlődési fázisait szeretném bemutatni, amelyek értékőrző funkcióval is rendelkeznek. Megvalósulásuk, azaz kiteljesedésük esetén pedig értékalkotó tulajdonságok személyiségbe épülését segítik elő. 

Előadásomban a felnőttkorig tartó női személyiségfejlődés folyamatában mutatom be azokat a fázis-specifikus fejlődési szakaszokat, amelyekben a változás, krízis hatására jellegzetes archetípusok konstellálódnak és rész-identitásban öltenek testet. 

A következő ábra (3.ábra) a női individuáció egyes szakaszait reprezentáló archetípusokat, illetve a hozzájuk kapcsolódó rész-identitásokat mutatja be. Az egyes rész-identitásokhoz kötődő archetípusokat egy-egy ismert mesecím, illetve a mesebeli hősnő neve szimbolizálja. Ezen mesehősnő-nevek az egyes fejlődési fázisok életfeladatait is magukban foglalják. 

A személyiségfejlődés egyes állomásaihoz kapcsolódó krízisek és komplexusok az adott fejlődési szakasszal való megküzdésről szólnak és rendszerint a következő szakaszba lépés előtt jelentkeznek.

A felnőtt identitás kialakulásáig ún. „rész-identitások” aktualizálódásával találkoz​hatunk, amelyek krízisekkel és a nyomukban fellépő komplexusok megjelenésével járnak, szükség​szerűen megnehezítve ezzel a felnőtt identitás elérését. A megküzdést, azaz a külvilághoz való alkalmazkodást megnehezítő identitás-krízisek értelme lényegében az egyes rész-identitások archetípusos aktualizálódásának elősegítése. Ezen tudattalan tartalmak aktiválódásával és egy részüknek a tudatba épülésével fejlődhet személyiségünk.

Az individuációs folyamatban meghatá​rozó, hogy ellentétes folyamatok: az állandóság és a változás egyszerre vannak jelen. Ezen kettősség legjobban az ún. átmeneti időszakhoz (serdülőkorhoz) kötődő, fejlődés irányába ható archetípusok szimbolikus megjelenésében ragadható meg.

Meglátásunk szerint az egyik fejlődési szakaszából a másikba való átmenetkor, ami identitáskrízissel is együtt jár, archetípusok aktiválódnak, melyeknek „hordozó rakétái” a komplexusok. Mivel nem a személyes életből, hanem a kollektív tudattalanból eredő komplexusokról van szó, a mesék alapján úgy tűnik, hogy bennük az ősök életének jól-rosszul megoldott sorsfordulói kérnek helyet az újbóli manifesztálódásra. A következő generáció akarva-akaratlanul kell helyet adjon ezen komplexusoknak, amelyek sajátos energia-töltésüknél fogva aktualizálódnak, minőségüktől függetlenül. Mivel az „ősök” a tudattalan archetipikus struktúrái (Jung, 1993d; Stevens, 1982; Isler, 1996) - a mesék üzenete alapján -, komplexusaik életfeladatokként is felfoghatók az őket magukban hordozó új generáció számára. 

A komplexusban megkötött sajátos érzéskvalitásban az elődök egy-egy fejlődési szakaszának már – jól vagy rosszul – lefutott élet-, illetve  viselkedés-programja sorsként van jelen. Aktualizálódása az új egyedben - az új szociális és társadalmi tér kereteiben - újjárendeződési, korrekciós, ezáltal az adott fejlődési szakasz magasabb minőségben történő megvalósításának lehetőségét kínálja fel.

A mesékben a szereplők személyiség​fejlődése a „megpróbáltatás és siker” lorenzi genetikai program szerint halad, amely megpróbáltatásokban központi helyet foglalnak el a szociális kapcsolatok.

A mesék próbatételei között gyakran szerepel a „hármas út”, amelyek közül rendszerint a középső bizonyul sikeresnek. A két oldalsó elágazás az „elhajlás” lehetőségét, egyben a szélsőséget is szimbolizálja.  

A mesebeli hármas út a fejlődés vonatkozásában is értelmezhető: a krízis, a komplexus és az általa aktualizált archetípus megjelenésének elmaradása jelentené az egyik oldalirányt, illetve „szélsőséget”, a másikat pedig a komplexus általi megszállottság.

Az egyes fejlődési fázisokban jelentkező archetípusok, illetve komplexusok nevüket a rájuk jellemző meséről kapták.

Az alábbiakban kerül bemutatásra az egyes archetípusoknak az önmegvalósításra; az adott életszakaszban rejlő tulajdonságokra, képességekre  és készségekre gyakorolt hatása:

I. Testvér-archetípus, mint fejlődési fázis, ill. komplexus

A kora gyermekkorban (kb. 3 és fél – 7 éves kor) aktiválódó testvér-komplexusban megjelenő rivalizáció fontos szerepet játszik az önérvényesítés képességének elsajátí​tásában, a környezet meghódításában.

A testvér-komplexus megjelenhet a hasonló korúak közötti rivalizációban, megszállottság esetén pedig ezen rivalizáció rögzülésében. Meghaladásának képtelensége esetén a „másik kertje mindig zöldebb”-beállítódás, az irigység, mint állandósuló életérzés hatására, elmaradhat a saját értékek kifejlesztése, az önmegvalósítás.

II. Okos lány- archetípus, mint fejlődési fázis, ill. komplexus 

A kisiskoláskorban (kb. 7-11 éves kor) aktiválódó gondolkodási funkció kiteljesedése a női személyiségfejlődés fontos állomása. Lehetővé teszi a helyes önértékelés és kompetencia-érzés kifejlődését.

Az okos lány-identitás kialakulásának elmaradása – elsősorban a környezetnek, vagy az előző fejlődési szakaszban való megrekedtségnek köszönhetően – a személyiségfejlődés zavarához, kisebbrendűségi érzéshez stb. vezethet. 

Ellenkező esetben, ha az „okos lány” archetípusa megszállja a tudatot, s az így létrejött komplexus nem „oldódik fel” az adott korra jellemző identitásban, akkor a többi funkció fejlődése gátlás alá kerül, hiányuk „okossággal” kompenzálódik. Ez utóbbi a személyiség egyoldalú fejlődését, fokozott környezet-függőséget, azaz az okosságért állandó elismerés utáni vágyat von maga után. 

III. Jószívű lány-archetípus, mint fejlődési fázis, ill. komplexus

A kora serdülőkorban (kb. 11-13 év) aktiválódó érző funkció mentén aktualizálódó „jószívű lány” archetípus megjelenése segíti az érzelem, az empátia, a gondoskodó, védő, ápoló attitűd kifejlődését és differenciá​lódását.

Hiánya esetén – pl. ha az „okos lány” rész-identitás, illetve a komplexus rögzül, az érzelmi élet infantilis marad. Ha viszont a „jószívűség” megszállja a tudatot, és komplexusként él tovább, vagy az előző életszakaszoknál leírtakhoz hasonlóan rész-identitásként uralja a személyiséget, akkor a további kiteljesedés gátjává válhat.
IV. Hófehérke- archetípus, mint fejlődési fázis, ill. komplexus 

A serdülőkorban (kb. 13-16 év) aktiválódó intuitív funkció mentén aktualizálódó Hófehérke archetípus megjele​nése segíti a belső világ megismerését, az önismeret fejlődését, az önmegvalósítást, s mindezekkel együtt az animus lélekrész kifejlődését és férfiideálban való „megjelenését”.

Hiánya esetén – pl. ha a jószívű lány-rész-identitás komplexusban rögzül – akkor nem csak a partnerválasztás nehezített, hanem minden belülről érkező vágy, indíttatás is, mint pl. a hivatás-érzet. Ha viszont a Hófehérke archetípus komplexusként megszállja a tudatot, vagy rész-identitásként él tovább, akkor a személy fantáziákban, álmokban él (lásd a mesékben: száz évig tartó alvás, tetszhalottság, kamrába, toronyba zárás, állatbőrbe, fa odvába bújás stb.) – így az önmegvalósítás elmarad. Ebben az esetben az un. inkubációs időszak pozitív aspektusa  az ellenkezőjébe fordulhat. 

A Hófehérke-komplexus - az intuitív funkció aktiválódásával, valamint a testre, illetve a biológiai működésre való fokozott fókuszálással - a serdülőkori étkezési zavarokban is tetten érhető. 

V. Napleánya- archetípus, mint fejlődési fázis, ill. szingli komplexus 

A késő serdülőkorban (kb. 16-19 év) újraaktiválódó, domináns szerepet betöltő gondolkodó funkció az érzékelő segédfunkcióval együtt aktualizálja az ún. Napleánya archetípust. Ebben az arche​típusban a kettős férfi aspektus (az apai maszkulin persona és a saját animus-rész ötvözete) uralomra jutása szellemi tündöklést, harciasságot, erőt, „hősies” fellépést, társadalmi téren sikereket kölcsönöz a nőnek.

A Napleánya, illetve szingli identitás megjelenése – elsősorban a társadalom elvárásaival való sikeres megküzdés és a saját animus-lélekrész megismerése miatt – éppoly fontos, mint meghaladása. Elmaradása esetén sokszor hiányzik a nőknél a kitartás, felelős​ségérzet, küzdőképesség. Utóbbi tulajdonságok később (lásd Szendile-identitás) a nőiség érvényre jutásában is fontos szerepet játszanak, s a további fejlődés hajtóerőivé válhatnak.

VI. Vadrózsa- archetípus, mint fejlődési fázis, ill. komplexus

A kora ifjúkorban (kb. 19-22 év) újraaktiválódó és domináns szerepet betöltő érző funkció az intuitív segédfunkcióval együtt komplexusban ölthet testet. Ereje a megszállottságig fokozódhat (lásd: a Sárkányok általi elragadás, ill. elragadtatás), ez adhatja meg a végső lökést a lánynak, úgy az apa-archetípusról való leváláshoz, mint a családi fészekből való „kirepüléshez” (lásd pl. „A kis Vadrózsa” c. mesét) és az önálló, saját életvitel elkezdéséhez.
A Vadrózsa-komplexusban, azaz az elragadtatottságban való megrekedés a valóságból való kirekesztettséget, a légvárakban, a fantáziákban élést, egyben a kívülállást, a szkizoid (vagy szkizoform) elidegenedést vonhatja maga után, aminek fellépte egyébként gyakori a tárgyalt kora ifjúkorban. A tárgyalt archetípus aktualizálódásának elmaradása megnehezíti a nő számára a szellemi, spirituális dimenzióba való eljutást.
VII. Világszépe- archetípus, mint fejlődési fázis, ill. komplexus

Az ifjúkorban (kb. 22-25 év) újraaktiválódó érző-funkció az érzékelő segédfunkcióval együtt aktualizálja az ún. világszépe-archetípust.

Ha ez utóbbi archetípus, illetve rész-identitás megélése elmarad, úgy vele együtt a nőiség kiteljesedése is hátrányt szenved.
Ha a világszépe-archetípus fixálódik rész-identitás formájában, vagy megszállja a tudatot, akkor a nő (lásd Hófehérke mostoháját) nem tud megszabadulni narcizmusától és továbblépni az anyaszerepig.

VIII. Lóna-, illetve Szamárbőr- archetípus, mint fejlődési fázis, ill. komplexus

A kora felnőtt korban (kb. 25-27 év) újraaktiválódó intuitív funkció a gondolkodó segédfunkcióval együtt aktualizálja az ún. Lóna-komplexust, azaz a szülő-archetípusok, azon belül is elsősorban a Nagy anya archetípusának megjelenését.

Az anya-archetípus által megszállt nő csak alá-fölé rendelt kapcsolatokat enged meg magának. Így párkapcsolatában is gyakran uralkodó, domináns szerepet tölt be, ez által hozzátartozóit infantilizálja. Megélésének elmara​dása viszont a későbbi anya-szerep, a saját anyai identitás kiteljesedését akadályozza. A mesékben az utóbbi esetben jelenik meg a fiatal királykisasszonyoknál a boszorkány, aki újabb megküzdésre sarkallja őket, az által, hogy ellopja „aranyhajú” gyermekeiket.

IX. Szendile- archetípus, mint fejlődési fázis, ill. komplexus

A fiatal felnőttkorban (kb. 25-35 éves kortól) újraaktiválódó és kiteljesedő érző és érzékelő funkció aktualizálja az ún. Szendile-arche​típust, amelyet a beteljesedés, a boldogság, a teljesség-élmény arche​típusaként értelmezünk. 

Ha azonban ez az archetípus megszállja a tudatot, ez a hétköznapok elutasításával, fokozott elégedetlenség-érzéssel, illúziók „kergetésével” jár együtt, és természetesen akadályozza a további fejlődést. Az állandó boldogság-keresés akár tönkre is teheti a párkapcsolatot.
Ha az érző és az érzékelő funkció nem teljesedik ki, nehezített a párválasztás, meghiúsulhat a „Királyi esküvő”, amire a biztos lábakon álló család épülhet. Hiszen a „szárnyként emelő” szendilei nőiség hatására válhat a férfi életének meghatározójává a feleség és a család.

Az bemutatott archetípusok egymást váltó folyamatából is kitűnik, hogy a női személyiség fejlődésének vannak olyan állomásai, illetve szakaszai, amelyek a biológiai adottságok és a környezeti hatások kölcsönhatásából eredően humán-specifikusak. Az egyes fejlődési fázisok megélése életfeladatként is felfogható, ugyanúgy, mint a kiteljesedés utáni feladásuk, azaz meghaladásuk.  
Meglátásom szerint nőknél az ismertetett individuációs út alapozhatja meg és teheti sikeressé az adleri hármas életcélt és egyben értékeket, mint hivatás, család, majd az élet második felétől a közösségért végzett munka.

(Elhangzott a MIPE X. Vándorgyűlésén, Budapest, 2005. szeptember 23.)

1. ábra.  - A négy pszichés alapfunkció kapcsolata 


 SHAPE  \* MERGEFORMAT 
2. ábra - A koragyermekkortól serdülőkor végéig tartó négy nagy fejlődési szakasz 

	Életszakaszok

(Lányoknál)
	Aktiválódó funkciók lányoknál
	Aktiválódó funkciók fiúknál

	„Testvérek” korszak

(kb. 3,5-7 éves kor)
	érzékelő
	érző

	Okos lány

(kb. 7-11 éves kor)
	gondolkodó
	érzékelő

	Jószívű lány

(kb. 11-13 éves kor)
	érzelmi
	intuitív

	Hófehérke

(kb. 13-16 éves kor)
	intuitív
	gondolkodó


3.ábra - A személyiségfunkciók fejlődésére ható tényezők lányoknál 


4. ábra - A fejlődési szakaszok és archetípusok kapcsolata

	Életszakaszok
	Fejlődő funkciók
	Arcetípusok, ill. komplexusok
	A fejlődési szakaszokat jellemző mesék

	koragyermek-kor

(kb. 4-7 éves kor)
	érzékelő
	Testvér-achetípus
	Mese a két testvérről

	kisiskolás-kor

(kb. 7-10 éves kor)
	gondolkodó
	Okos lány-achetípus
	Az okos lány

	korai serdülőkor

(kb. 10-13 éves kor)
	Átmeneti

kor
	érző
	Jószívű lány-achetípus
	A jószívű árvalány

	Serdülőkor

(kb. 13-16 éves kor)
	
	intuitív
	Hófehérke-achetípus
	Hófehérke

	késő serdülőkor

(kb. 16-19 éves kor)
	
	gondolkodó és érzékelő
	Napleánya- ill. szingli-achetípus
	Napleánya

	korai ifjúkor

(kb. 19-22 éves kor)
	
	intuitív és érző
	Vadrózsa-achetípus
	A kis Vadrózsa

	Ifjúkor

(kb.22-25 éves kor)
	
	érző és érzékelő
	Világszépe-achetípus
	Világszép Ilonka

	korai felnőttkor

(kb. 25-27 éves kortól)
	intuitív és gondolkodó
	Szamárbőr-achetípus
	Szamárbőr

	fiatal felnőttkor

(kb. 27-35 éves kortól)
	intuitív és érző
	Szendile-achetípus
	Tündér Ilona

(kognitív intelligencia)

(spirituális intelligencia)


Anyai hatás

